Diari Oficial de la Generalitat Valenciana


Sumari del DOGV 7657, del 13-11-2015 (2015/9066)

RESOLUCIÓ de 28 d'octubre de 2015, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 127/14-AIA Torrent.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7657

Data del DOGV
:   13-11-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/9066


Data del document
:   28-10-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Torrent
    * impacte ambiental

RESOLUCIÓ de 28 d'octubre de 2015, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 127/14-AIA Torrent. [2015/9066]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, el qual establix la publicació en el Diari Oficial de la Comunitat Valenciana de la declaració d'impacte ambiental, resolc:  
Publicar en el DOCV la declaració d'impacte ambiental corresponent a l'expedient 127/14-AIA Torrent.  
  
«Declaració d'impacte ambiental  
Expedient: 324-6030-GRK-I.  
Títol: Tractament de vehicles al final de la seua vida útil.  
Promotor: Servicios del Automóvil El Serranet, SL.  
Autoritat substantiva: Ajuntament de Torrent.  
Localització: carrer dels Gelaters, núm. 30, polígon industrial el Mas del Jutge, Torrent (València).  
  
Descripció del projecte  
L'objecte del present projecte és la sol·licitud de la llicència ambiental, d'acord amb la Llei 2/2006, de 5 de maig, de Prevenció de la Contaminació i Qualitat Ambiental, per a la legalització d'un centre autoritzat de tractament (CAT) de vehicles al final de la seua vida útil (VFVU).  
L'activitat s'ubicarà en una parcel·la situada en el polígon industrial el Mas del Jutge, carrer dels Gelaters, 30, de Torrent (València). Segons el projecte, disposa d'abastiment d'aigua i connexió a la xarxa de clavegueram.  
Segons indica el projecte, la parcel·la té una superfície total de 6167 m². La solera és de formigó, amb pendents que garantixen una arreplega d'aigües efectiva.  
Presenta una zona coberta de 1.500 m² constituïda per una nau tancada. Els tancaments laterals són de plaques prefabricades de formigó. La coberta és de xapa d'acer galvanitzat ancorada sobre corretges metàl·liques. La solera està realitzada per mitjà de morter de formigó hidròfug. L'alçària del cavalló és de 9 m. L'edificació consta de planta baixa i entresolat per a oficines.  
La distribució de les instal·lacions és la següent:  
En l'exterior es troben les zones de:  
- Recepció de vehicles.  
- Zona de pneumàtics: situada fora de la nau. Segons indica el projecte, s'hi emmagatzemaran els residus perillosos (RP) generats en el procés de descontaminació i la resta dels residus no perillosos (RNP) procedents del tractament dels VFVU.  
- Zona de desballestament: en esta zona s'emmagatzemaran VFVU una vegada hagen sigut descontaminats.  
En l'interior de la nau es troben les zones de:  
- Descontaminació.  
- Zona de líquids: a l'interior de la nau, s'emmagatzemen els distints fluids per separat, segons indique la normativa vigent.  
- Zona de sòlids: en l'interior de la nau, s'emmagatzemen tots els materials sòlids per a la venda posterior. Està dividida en dos parts: una per a albergar peces i recanvis xicotets, i una altra per a peces de grans dimensions.  
Esta distribució està detallada en els plànols.  
La parcel·la ha de disposar d'un sistema de decantació i separació de greixos, per a evitar l'abocament de contaminants a la xarxa de clavegueram municipal.  
La parcel·la disposa d'un tanca perimetral que consta d'un encofrat de formigó armat, fins a una alçària màxima d'un metre, i, a partir d'este, un metre addicional de tanca metàl·lica. Al llarg del perímetre de la parcel·la es destina una àrea del 5 % de la parcel·la a zona enjardinada.  
  
  
  
Procés industrial  
L'activitat preveu les operacions pròpies del tractament dels VFVU. Les fases són:  
1. Recepció: quan es reben els vehicles s'emmagatzemen en la zona de recepció, sense ser apilats. Ací es realitzen una sèrie d'operacions administratives i es comprova si tenen pèrdues de fluids, i en este cas s'ubicaran en el lloc corresponent per a evitar vessaments i dispersió per la parcel·la, per mitjà d'un sistema d'arreplega format per decantadors i netejadors desgreixadors.  
2. Descontaminació: a continuació el vehicle passa a la zona de descontaminació on es retiren els fluids i els elements que continguen residus perillosos (RP), sempre que no siguen necessaris per a la reutilització o ús de l'element o component de què formen part. Estarà situada en l'interior de la nau, impermeabilitzada, resistent als vessaments, i compta amb un sistema d'arreplega de vessaments format per cubetes estanques.  
3. Desballestament: en esta zona es duran a terme les operacions d'emmagatzematge dels vehicles, fins a l'entrega al gestor autoritzat.  
Els residus generats en el procés, segons la classificació de l'Orde MAM/304/2002, són els següents:  
  
13 02 05\* Olis minerals no clorats de motor, de transmissió mecànica i lubrificants  
15 02 02\* Absorbents, materials d'absorció (filtres de combustibles)  
16 01 03 Pneumàtics fora d'ús  
16 01 07\* Filtres d'oli  
16 01 11\* Sabates de fre que contenen amiant  
16 01 13\* Líquid de frens  
16 01 14\* Anticongelants que contenen substàncies perilloses  
16 01 20 Vidre  
16 06 01\* Bateries de plom  
16 08 02\* Catalitzadors usats que contenen metalls de transició (5) perillosos o compostos de metalls de transició perillosos.  
  
  
  
El promotor estima una quantitat de tractament de 7.500 vehicles a l'any, amb un pes mitjà de 900 kg per vehicle.  
Com a maquinària que intervindrà en el procés s'indica: un compressor, dos elevadors, un desmuntador de rodes, un equilibrador de rodes, una màquina recicladora de gas A/A i quatre carretons elevadors.  
  
Els residus que s'obtenen de la descontaminació han de ser emmagatzemats en bidons metàl·lics i/o altres recipients o contenidors depenent de la seua naturalesa i de forma independent.  
Posteriorment, seran arreplegats per un gestor de residus autoritzat.  
  
Tramitació administrativa  
Amb data 12 de novembre de 2014, es va rebre de l'Ajuntament de Torrent l'expedient de sol·licitud de llicència ambiental per a l'activitat Centre de tractament de vehicles al final de la seua vida útil, a fi d'obtindre la preceptiva declaració d'impacte ambiental, en compliment del que disposa l'article 51 de la Llei 2/2006, de 5 de maig, de Prevenció de la Contaminació i Qualitat Ambiental i en l'article 21 del Decret 162/1990, de 15 d'octubre.  
L'expedient consta de: projecte tècnic, estudi d'impacte ambiental (EIA) i certificat d'informació pública.  
En data 27 de febrer de 2015, es va requerir documentació per a l'esmena de determinades deficiències en la documentació aportada, la qual va ser aportada amb data 11 de juny de 2015.  
  
Posteriorment, amb data 4 de setembre de 2015, l'Ajuntament va remetre per correu electrònic resolució favorable de l'Agència Estatal de Seguretat Aèria (AESA).  
El tràmit d'informació pública de l'estudi d'impacte ambiental es va dur a terme, per un període de trenta dies hàbils, per mitjà d'exposició de l'edicte en el tauler d'anuncis de l'Ajuntament i la publicació en el BOP de València núm. 230, de 27 de setembre de 2014, amb data 24 d'abril de 2014. Amb data 11 de novembre de 2014 s'emet el certificat que indica que no s'han formulat al·legacions.  
Consideracions ambientals  
Una vegada consultat el visor web intern de cartografia de la CITMA, no s'observen afeccions ambientals ressenyables.  
Segons indica l'informe emés per l'Ajuntament, l'activitat es realitza en sòl urbà industrial l'emplaçament del qual està d'acord amb les ordenances municipals i amb el pla general d'ordenació urbana. No obstant això, està afectada per la servitud aeronàutica de l'aeroport de València, per la qual cosa ha sigut necessari obtindre la resolució favorable de l'òrgan competent en la matèria (AESA), abans de l'autorització de l'inici de les obres.  
Segons indica el projecte, disposa de subministrament d'aigua potable a través de la companyia d'abastiment públic Aigües de l'Horta i està connectat amb la xarxa de sanejament municipal.  
Les principals afeccions ambientals associades són:  
1. A l'atmosfera:  
L'EIA considera que pot estar afectada per:  
a) La combustió o la descomposició lenta dels RP emmagatzemats (l'EIA preveu olis, bateries, líquid de frens, restes de gasolines i anticongelants). Per a evitar estos efectes s'emmagatzemaran en bidons o cubetes i seran arreplegats per una empresa gestora de residus durant un període màxim de 6 mesos.  
Considerem que en un CAT es poden generar més residus dels que s'indiquen en el projecte. En el cas que es realitze la recuperació de gasos fluorats dels sistemes d'aire condicionat instal·lats en els vehicles, s'ha de dur a terme per personal qualificat i l'extracció dels fluids refrigerants es realitzarà de forma controlada, amb utilització d'equips específics per a això. Els envasos on s'emmagatzemen estos residus estaran homologats per a estos usos i el pla de vigilància preveurà la seua revisió i manteniment sense clavills i en condicions adequades.  
  
b) Els gasos de combustió produïts pels vehicles encarregats de traslladar residus a la instal·lació. Per a minimitzar este impacte estos vehicles passaran les inspeccions legals pertinents que els siguen aplicables i les revisions periòdiques que garantisquen que les emissions no generen un impacte negatiu en l'atmosfera.  
c) La contaminació acústica. Presenta un estudi acústic que justifica que és prou l'aïllament produït pels paràmetres constructius per a no sobrepassar els nivells de recepció exterior, i no és necessari establir mesures correctores addicionals. Si hi ha aparells accionats amb motor de potència superior a 1 CV, es fixaran sobre tacs o suports antivibratoris.  
Estes conclusions es consideren vàlides sempre que s'acrediten amb els resultats de les auditories acústiques establides en l'article 18 del Decret 266/2004, de 3 de desembre, del Consell de la Generalitat Valenciana, pel qual s'establixen normes de prevenció i correcció de la contaminació acústica en relació amb activitats, instal·lacions, edificacions, obres i servicis. Respecte d'això, volem puntualitzar que no s'indica en el projecte que els vehicles tindran compactació, cisallament o algun altre procés que augmente els nivells de soroll en la zona exterior. Les auditories es realitzaran en la fase de funcionament i per un organisme autoritzat.  
L'EIA considera també l'impacte positiu que este centre de gestió de residus produïx per evitar la descomposició de forma incontrolada d'estos VFVU quan són abandonats, amb la consegüent emissió de gasos al medi ambient.  
  
2. Al sòl:  
L'EIA considera que els possibles impactes que l'activitat pot produir en el sòl són a causa de:  
- Possibles vessaments o fugues accidentals dels vehicles en la zona de descontaminació. Per a minimitzar este impacte condiciona esta zona per mitjà de col·locació de solera amb morter de formigó hidròfug que augmenta la impermeabilitat del sòl. Esta zona disposarà d'un sistema d'arreplega de vessaments accidentals format per decantadors i netejadors desgreixadors. També disposa de cubetes estanques.  
- El trànsit de vehicles que accedixen a la instal·lació i les màquines usades per al trasllat de residus en l'interior poden provocar fugues que contaminen el terreny. Per a minimitzar este efecte, es dota la instal·lació d'un sistema de captació de vessaments accidentals a través cubetes. Tota la instal·lació compta amb solera de formigó.  
  
Considerem que estes mesures són insuficients i haurien d'ampliar-se, almenys, amb:  
- La zona de recepció de vehicles estarà dotada de paviment impermeable. Es duran a terme revisions periòdiques de la solera de formigó de tota la instal·lació que garantisquen el seu manteniment sense clavills i en perfectes condicions.  
- La zona d'emmagatzematge de RP serà independent de la zona d'emmagatzematge de pneumàtics. Estarà coberta, impermeabilitzada i comptarà amb sistemes d'arreplega de vessaments accidentals. Les bateries, filtres i contenidors de PBC/PCT s'arreplegaran en contenidors homologats. La zona destinada a la retirada i emmagatzematge de les bateries usades haurà de disposar d'algun producte neutralitzador d'àcids, per exemple bicarbonat sòdic, perquè s'utilitze en cas de vessament.  
- Durant les operacions de descontaminació, les mesures proposades per a evitar els vessaments es complementaran amb la utilització de safates antigoteig. Cada unitat es destinarà a l'arreplega d'una tipologia de fluid, sense que s'hi utilitze per a altres, i així evitar contaminacions encreuades.  
- En les zones de la instal·lació susceptibles de produir-se vessaments accidentals de RP, es disposarà de material absorbent en quantitat adequada que permeta arreplegar-los immediatament. Una vegada utilitzats seran considerats com a residus generats per l'activitat i gestionats com a tals.  
L'EIA considera l'impacte positiu que produïx l'existència d'esta activitat preparada per a emmagatzemar els VFVU i els residus que generen fins a la seua entrega a gestor autoritzat, ja que evita la generació de lixiviats que es produïxen en el cas d'abandó.  
  
3. A les aigües:  
Segons indica l'EIA, en el sistema d'evacuació de les aigües podem distingir:  
- Les aigües pluvials de la coberta de la nau que seran arreplegades per un canaló ubicat en el perímetre de la coberta i conduïdes, a través de canonades soterrades, a la xarxa municipal de clavegueram d'aigües pluvials.  
- Les pluvials de la resta de la parcel·la, que s'arrepleguen per mitjà de reixetes perimetrals situades en la zona exterior. Seran adreçades a un separador d'hidrocarburs, el qual les netejarà, i finalment abocaran a la xarxa municipal d'aigües residuals. Abans del pas pel separador, s'ha realitzat una decantació d'arenes i llots. En el cas de pluges torrencials, o circumstàncies que puguen ocasionar el mal funcionament de la canalització de la nau coberta, els vessaments seran arreplegats per les reixetes perimetrals de la parcel·la i dirigides al separador d'hidrocarburs.  
  
- Es dotarà la instal·lació d'un sistema de captació de vessaments accidentals format per cubetes. Els vessaments que s'hi arrepleguen s'entregaran a un gestor autoritzat.  
- La part dels lavabos es dirigix a la xarxa municipal de clavegueram sense passar pel separador.  
Estes mesures es complementaran amb la neteja en sec de les instal·lacions.  
L'EIA considera l'impacte positiu que suposa l'existència del separador d'hidrocarburs que torna aigua tractada i neta a la xarxa de clavegueram municipal. Es destaca que en el separador s'ha introduït tecnologia que augmenta el seu rendiment.  
  
4. Impacte visual:  
Els tancaments laterals de la parcel·la consistiran en un tanca perimetral que consta d'un encofrat de formigó armat, fins una alçària màxima d'un metre i, a partir d'este, un metre addicional de tanca metàl·lica. En el perímetre de la parcel·la, es dedicarà a zones enjardinades una àrea del 5 % de la seua superfície que ajudarà a reduir l'impacte visual.  
  
L'enjardinament haurà d'orientar-se per a augmentar la reducció de l'impacte visual. Per a aconseguir este efecte s'aconsellen mesures com, per exemple, plantar en la zona enjardinada al voltant de la parcel·la espècies vegetals de creixement ràpid l'alçària de les quals, quan estiguen desenvolupades, impedisca la visió dels VFVU. Es recomana plantar sobre monticles de terra que eleven la seua alçària. Els VFVU podran apilar-se (sempre que es faça ús d'estanteries per a això) de forma temporal, fins una alçària tal que el tancament n'impedisca la visibilitat.  
Respecte de les instal·lacions, es tindrà en compte:  
- La zona d'emmagatzematge de pneumàtics serà d'accés restringit i, per tant, estarà vallada o tancada en tot el perímetre, aïllada de les altres dependències de la instal·lació. Estarà protegida de les accions desfavorables exteriors de manera que estiga impedida la dispersió dels pneumàtics, o l'establiment d'insectes o rosegadors.  
- Tant l'emmagatzematge de pneumàtics com l'emmagatzematge de residus perillosos i VFVU descontaminats han d'estar inclosos en el sistema general de protecció contra incendis de la instal·lació.  
Respecte del procés industrial, s'estima que la llista de codis LER de residus admesos és insuficient, per la qual cosa haurà d'ampliar-se amb els codis que el servici amb competències en matèria de residus determine que intervindran en l'exercici d'esta activitat. De la mateixa manera, en la resolució d'autorització d'este òrgan, s'indicarà la capacitat màxima de tractament (VFVU/any) de la instal·lació.  
La fase de desmantellament o clausura de la instal·lació també es preveu en l'EIA. S'indica que, si es produïx el cessament de l'activitat, s'ha de deixar la nau tal com estava en l'últim moment, i s'han de retirar els residus i la resta d'equips i utensilis de treball.  
El programa de vigilància ambiental establix una sèrie de controls, mesuraments i anàlisi dels paràmetres que permeten conéixer l'impacte que suporta el medi i la veracitat de les previsions efectuades, i que permeten conéixer a temps els efectes negatius de rellevància sobre el medi ambient. Establix un control de l'entrada de residus i de les aigües superficials que arrepleguen les reixetes perimetrals.  
  
Considerem que a estos controls s'afegixen el control de l'eixida dels residus, els realitzats per mitjà de les auditories acústiques, les revisions periòdiques de la impermeabilitat de la solera i recipients d'emmagatzematge de RP, la neteja de les instal·lacions, manteniment que assegure el funcionament correcte del separador d'hidrocarburs i altres que establisca la normativa vigent.  
  
Consideracions legals  
L'activitat projectada queda subjecta a la Llei 22/2011, de 28 de juliol, de Residus i Sòls Contaminats, així com a la Llei de Residus de la Comunitat Valenciana, i està sotmesa a la corresponent autorització administrativa per la conselleria competent en medi ambient.  
  
L'activitat està regulada en el Reial Decret 1383/2002, de 20 de desembre, sobre gestió de vehicles al final de la seua vida útil.  
Per a realitzar emmagatzematge de pneumàtics, li serà aplicable el Reial Decret 1619/2005, de 30 de desembre, sobre la gestió de pneumàtics fora d'ús.  
Per a extraure components d'aparells elèctrics i electrònics, està subjecta al Reial Decret 208/2005, de 25 de febrer, sobre aparells elèctrics i electrònics i la gestió dels seus residus.  
Per ser l'activitat susceptible de produir sorolls i vibracions, està sotmesa a la Llei 7/2002, de 3 de desembre, de la Generalitat Valenciana, de Protecció contra la Contaminació Acústica, i al Decret 266/2004, de 3 de desembre, del Consell de la Generalitat, pel qual s'establixen normes de prevenció i correcció de la contaminació acústica en relació amb activitats, instal·lacions, edificacions, obres i servicis, que la desplega.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que se li aplique.  
  
Consideracions jurídiques  
El projecte ha sigut sotmés al procediment d'avaluació d'impacte ambiental, d'acord amb els apartats 6.c.1 i 6.c.2 de l'annex I, del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental i modificat pel Decret 32/2006, de 10 de març.  
  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
L'article 5 del Decret 162/1990, de 15 d'octubre, atribuïx a l'òrgan ambiental la competència per a la formulació de les resolucions en matèria d'avaluació d'impacte ambiental.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribuïx a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent,  
  
Resolució  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat de Tractament de vehicles al final de la seua vida útil, el titular de la qual és Servicios del Automóvil El Serranet, SL, ubicada en el carrer dels Gelaters, núm. 30, polígon industrial el Mas del Jutge, de Torrent (València), sempre que es desenvolupe d'acord amb el que establix l'estudi d'impacte ambiental, el projecte tècnic i la resta de documentació que constituïx l'expedient avaluat, així com els condicionants establits a continuació:  
1. Els residus admesos en l'activitat seran els indicats en la part expositiva d'esta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a casos en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'han d'obtindre de l'òrgan competent en matèria de residus les corresponents autoritzacions i la inscripció en el Registre General de Gestors Autoritzats de Residus de la Comunitat Valenciana que corresponguen per al centre ubicat al carrer dels Gelaters, núm. 30, polígon industrial el Mas del Jutge, de Torrent, per a l'exercici de l'activitat, i s'hi ha d'adaptar a les condicions que l'esmentat òrgan establisca.  
3. El promotor haurà d'obtindre compromisos d'acceptació de residus per gestors autoritzats per a la totalitat dels residus que genere esta activitat, i indicar com a punt d'arreplega les instal·lacions localitzades al carrer dels Gelaters, núm. 30, polígon industrial el Mas del Jutge, de Torrent. Els compromisos estaran permanentment en vigor i a disposició de l'autoritat ambiental competent.  
4. El sistema general de protecció contra incendis inclourà totes les zones de la instal·lació.  
5. L'emmagatzematge de pneumàtics s'ha de dur a terme en condicions de seguretat, i caldrà que es prevegen els riscos de l'emmagatzematge excessiu, d'acord amb la normativa vigent.  
6. En el cas que es duga a terme la recuperació de gasos fluorats del sistema d'aire condicionat dels vehicles, el procés d'extracció es realitzarà de forma controlada, amb la utilització dels equips específics per a això. El personal que realitze esta activitat haurà de disposar del certificat acreditatiu regulat en el Reial Decret 795/2010, de 16 de juny, pel qual es regula la comercialització i la manipulació de gasos fluorats i els equips específics per a estos, així com el certificat dels professionals que els utilitzen.  
7. Al començament de l'activitat i almenys cada cinc anys un organisme de control autoritzat haurà de realitzar auditories acústiques, i farà constar els resultats en un llibre de control que estarà a disposició de les administracions competents. Les auditories es realitzaran en condicions normals de funcionament. Si se superen els nivells sonors permesos per la llei, s'aplicaran les mesures correctores pertinents.  
  
8. La zona d'emmagatzematge de RP ha de ser independent de la zona d'emmagatzematge de pneumàtics. Ha d'estar coberta, impermeabilitzada i ha de disposar de sistemes d'arreplega de vessaments accidentals. Les bateries, filtres i contenidors de PBC/PCT s'han d'arreplegar en contenidors homologats. La zona destinada a la retirada i emmagatzematge de les bateries usades, haurà de disposar d'algun producte neutralitzador d'àcids, per exemple bicarbonat sòdic, perquè s'utilitzen en cas de vessament.  
9. Durant les operacions de descontaminació, s'utilitzaran safates antigoteig per a evitar que el sòl s'embrute per vessaments de líquids o col·locació de peces en paviment. Cada unitat es destinarà a l'arreplega d'una tipologia de fluid, sense que s'utilitze per a altres, i així evitar contaminacions encreuades.  
10. A l'efecte de previndre els vessaments accidentals de la maquinària o dels possibles fluids que pot contindre la mercaderia emmagatzemada, tota la instal·lació disposarà de material absorbent que en facilite l'arreplega immediata. Una vegada utilitzat serà considerat com a residu generat per l'activitat i gestionat com a tal.  
11. La zona de recepció de vehicles estarà dotada de paviment impermeable. Es duran a terme revisions periòdiques de la solera de formigó de tota la instal·lació que garantisquen el seu manteniment sense clavills i en perfectes condicions.  
12. La neteja de les instal·lacions es farà en sec.  
13. Les reixetes de la zona exterior s'hauran de mantindre netes i s'hauran de buidar els depòsits o basses inferiors amb una freqüència suficient que garantisca que no es produiran vessaments.  
14. Els VFVU podran apilar-se (sempre que se'n faça ús d'estanteries) de forma temporal, fins una alçària tal que el tancament impedisca la seua visibilitat.  
15. El pla de vigilància haurà de preveure el manteniment i la neteja del decantador i separador de greixos que depura les aigües pluvials de manera que permeta un funcionament adequat al règim de pluges. Les instal·lacions i els paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Torrent. Si cal, s'aplicaran els tractaments previs pertinents per a complir els límits que s'hi s'establisquen. S'haurà de dur un registre documentat del programa de vigilància ambiental als efectes d'acreditar l'adopció i execució de les mesures preventives i correctores proposades i la comprovació de la seua eficàcia. Este registre documentat inclourà, a més, el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a disposició de les autoritats competents.  
  
16. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, el qual establirà, si és procedent, l'aplicació de noves mesures correctores.  
  
Segon  
Notificar a les parts interessades que en contra d'esta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el DOCV esta declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
D'acord amb la disposició transitòria primera de la Llei 21/2013, de 9 de desembre, d'Avaluació Ambiental, la regulació de la vigència de les declaracions d'impacte ambiental establida en l'article 43 de l'esmentada Llei 21/2013 és aplicable a esta declaració d'impacte ambiental.  
  
València, 24 de setembre de 2015.- El director general de Medi Natural i d'Avaluació Ambiental: Antoni Marzo i Pastor.»  
  
València, 28 d'octubre de 2015.- El director general de Medi Natural i d'Avaluació Ambiental: Antoni Marzo i Pastor.